ANC-burgemeester dalk vandag in die pad gesteek | Maroela Media
Zandile Gumede, burgemeester van die Ethekwini-metromunisipaliteit. Foto: Bongani Mbatha/ANA
Die ANC in KwaZulu-Natal sal vandag 'n mediakonferensie hou waar die party na verwagting sal aankondig dat Zandile Gumede, die burgemeester van die eThekwini-munisipaliteit wat strafregtelik vervolg word, afgedank is.
Ricardo Mthembu, woordvoerder van die ANC, het Maandagaand laat aan joernaliste gesê hy is nie bereid om die uitkoms van 'n vergadering van die provinsiale uitvoerende komitee bekend te maak nie, maar meer besonderhede sal tydens die mediakonferensie gegee word.
"Die mediakonferensie sal om 13:00 [Dinsdag] plaasvind waar ons meer besonderhede sal gee aangesien ons nie met net een kwessie te doen het nie," het Mthembu gesê. "Voorlopig gaan ons nie kommentaar lewer oor die uitkoms van die vergadering nie."
Mthembu het gesê enige individue wat geraak word deur die besluite wat by die vergadering geneem word, sal voor vandag se mediakonferensie in kennis gestel word.
African News Agency (ANA) verneem daar sal 'n algehele herstrukturering van leierskap by vandag se mediakonferensie aangekondig word. Die konferensie sal by die ANC se provinsiale hoofkantoor in Durban plaasvind.
Die ANC is al geruime tyd besig om vure dood te slaan in KwaZulu-Natal met verskeie burgemeesters, senior beamptes en politici wat van bedrog en korrupsie, en in een geval, moord, aangekla word. Die party kan egter nét so baie probleme op die lyf loop as hulle die beamptes wat op dié aanklagte tereg staan bloot elders ontplooi.
Gumede is in Mei saam met Mondli Mthembu, ANC-raadslid in eThekwini, aangekla vir beweerde tenderbedrog, korrupsie en rampokkery rakende 'n R208 miljoen-kontrak vir die verwydering van vaste afval in Durban.
Verskeie ander mense is twee weke vroeër in hegtenis geneem, insluitend twee senior eThekwini-beamptes en 'n paar sakemense, in verband met die misdaad. Al die beskuldigdes sal in Januarie volgende jaar in die hof verskyn.
Gumede is tans uit op borgtog van R50 000 en is deur die ANC op spesiale verlof geplaas, wat al twee keer verleng moes word.
Tydens Gumede se eerste hofverskyning het die hof gehoor dat sy na bewering die toekenning van tenders beïnvloed het en personeel opdrag gegee het om die wet te oortree. Sy het ook na bewering 'n optog teen die stadsbestuurder, Sipho Nzuza, gereël om daarop aan te dring dat hy afgedank word nadat hy geweier het om maatskappye te betaal vir die onreëlmatige kontrakte wat hulle bekom het.
Vrou wat onnie aanrand gaan appelleer
Vat jou pie en waai
Ons kort n nuwe ob. Skuif haar soontoe haha
Hulle wil tog so belangrik wees en voel tydens media konferensie, dit weerspieël net die onbevoegdheid.
Darem vreeslik moeilik vir ANC om skelms in hulle midde weg te te kry, sy sal seker nou n beter pos iewers in ANC kry
Al die comrades van die ANC moet in die pad gesteek word van die president tot heel onder en sommer die EFF ook.